(Szép az élet az erdőben...)
Szép az élet az erdőben,
Ide ki:
Sári lelkem! faluvégről,
Gyere ki.
Itt virágzik a kakukfü,
Szarkaláb;
Itt nem porzik, puha fűben
Jár a láb.
Csíz, pintyőke énekelget
Kis ágon,
Jó a fekvés is alatta
Zöld ágyon.
Hej! galambom, soká jösz ki:
Meg ne csalj,
Addig jőj, mig ép az erdő,
Zöld a galy.
Sárga levél száraz ágon
Szomorú,
Akkor ha jösz, verjen meg a
Háború.
Versek
Vörösmarty Mihály
Magyar irodalom 1772-től 1849-ig